སྤྱི་ཁྱབ་བཀའ་ཤག་

དེ་སྔ་བོད་ས་གནས་སྲིད་གཞུང་གི་བཀའ་ཤག་ལས་ཁུངས་ཏེ།  ལྷ་ས་གཙུག་ལག་ཁང་གི་ཕྱོགས་བཞིར་ཞི་རྒྱས་དབང་དྲག་བཞིའི་ལས་ཁུངས་ཁག་བཞི་ཡོད་པ་ལས་འདི་ནི་ལྷོ་ཡི་རྒྱས་པའི་ལས་ཁུངས་བཀའ་ཤག་ཟེར་བ་དེ་ཡིན་ཞིང་།  ལས་ཁུངས་ཚུགས་ཡུལ་གཙུག་ལག་ཁང་གི་ལྷོ་སྒོའི་ཡང་སྟེང་དུ་ཡིན་།   དེ་ཡང་བོད་རབ་བྱུང་བཅུ་གཉིས་པའི་ལྕགས་གླང་（༡༧༢༡）ལོར་གོང་མ་ཁང་ཤིས་ཀྱིས་དའི་ཆིང་བ་དུར་དང་།  པའི་སི་ང་ཕོད་རྡོ་རྗེ་རྒྱལ་པོ་།  གུང་ལུམ་པ་བཀྲ་ཤིས་རྒྱལ་པོ་།  སྦྱར་ར་བ་། ཕོ་ལྷ་བསོད་ནམས་སྟོབས་རྒྱས་བཅས་ལ་ཐོག་མར་བཀའ་བློན་བསྐོ་གཞག་བྱས་ཏེ་ལོ་བདུན་རིང་མཉམ་དུ་དབང་སྒྱུར་བྱས་ཀྱང་བཀའ་ཤག་ཟེར་བ་དངོས་སུ་མེད་ལ་།  མཐར་ནང་ཁུལ་མ་མཐུན་པས་ང་ལུམ་སྦྱར་གསུམ་ཉམས་ཉེས་བྱུང་སྟེ་ཕོ་ལྷ་ཐའི་ཇི་ཕ་བུས་སྲིད་དབང་བཟུང་བའི་རིང་བཀའ་བློན་ཟེར་བ་ཡང་མ་བྱུང་ཞིང་།  དེ་རྗེས་བོད་རབ་བྱུང་བཅུ་གསུམ་པའི་ལྕགས་ལུག་（༡༧༥༡）ལོར་ཆིང་གོང་མ་ཆན་ལུང་གིས་བོད་ཀྱི་ཆོས་སྲིད་གཉིས་ཀྱི་འགན་དབང་ཏཱ་ལའི་བླ་མས་འཛིན་དགོས་པ་དང་།  ཞབས་ཀྱི་པད་མོ་འདེགས་མཁན་ལྟ་བུར་བཀའ་བློན་བཞི་བསྐོ་དགོས་པའི་གསེར་ཡིག་ཕེབས་པ་ལྟར་ཏཱ་ལའི་བླ་མ་སྐུ་ཕྲེང་བདུན་པ་སྐལ་བཟང་རྒྱ་མཚོ་སྲིད་དབང་འཕོ་བའི་སྐབས་དེར་བཀའ་ཤག་ལས་ཁུངས་ཞེས་པ་གསར་དུ་བཙུགས་པ་ཡིན་།  དེ་ཚུན་གྱི་བཀའ་བློན་གྱི་ཐོག་མ་ནི་།  རྡོ་རིང་ནོ་ཡོན་པཎྜི་ཏ་མགོན་པོ་དངོས་གྲུབ་རབ་བརྟན་དང་།  ཐོན་པ་སྲི་ཆོད་ཚེ་བརྟན་།  མདོ་མཁར་ཞབས་དྲུང་ཚེ་རིང་དབང་རྒྱལ་།  རྩེ་མགྲོན་དར་ཧན་ཉི་མ་རྒྱལ་མཚན་བཅས་ལ་བསྐོ་གཞག་གནང་ཞིང་།  བཀའ་ཤག་གསར་ཚུགས་ཀྱི་ཉིན་དེར་ཏྰ་ལའི་བླ་མ་ཆེད་ཕེབས་ཀྱིས་ཐུགས་སྨོན་དང་འབྲེལ་བཀའ་ཤག་ཏུ་བཀའ་ཤག་གི་ཐམ་ཀ་“སྲིད་ཞི་བདེ་སྐྱིད་”ཅེས་པ་བོད་ཡོངས་ལ་དབང་སྒྱུར་ཆོག་པའི་གཟེངས་བསྟོད་མཛད་།  རྗེས་སུ་བཀའ་ཤག་གི་ཐམ་ཀ་འདྲ་གཅིག་བཟོས་པ་དེར་བདེ་སྐྱིད་སྐུ་གཞོནཟེར་ཏེ་།  དེ་མདོ་སྤྱི་སོགས་བཀའ་བློན་རྣམས་ཕྱོགས་མཐར་དོན་གཅོད་དུ་སྐྱོད་སྐབས་ཁྱེར་ཏེ་ཞི་དྲག་ཡོངས་ལ་ཐམ་ཀ་དེ་གས་བཀོད་ལུང་བསྒྱུར་བ་ཡིན་།  བཀའ་ཤག་གི་འགན་དབང་ནི་།  ཏྰ་ལའི་བླ་མ་དང་།  སྲིད་སྐྱོང་གི་བཀོད་དོན་འོག་ཞི་དྲག་ལས་ཁུངས་ཡོངས་རྫོགས་ཀྱི་ལས་དོན་ལ་བཀོད་འདོམས་ཐག་གཅོད་བྱེད་པ་དང་།  རྒྱ་ཁྱབ་རྫོང་གཞིས་ཁག་ནས་སྲིད་གཞུང་ལ་འབབ་པའི་གསེར་དངུལ་འབྲུ་མར་སོགས་ཀྱི་འབབ་དེབ་ཁག་དང་།  གཞུང་སྒེར་ཆོས་གསུམ་གྱི་ས་ཁང་མི་གསུམ་བདག་ཐོབ་ཀྱི་འབྱེད་ཁྲ་སོགས་རྩ་འཛིན་གལ་ཆེའི་ཡིག་ཆ་ཚང་མར་བཀའ་ཤག་གི་དམ་ཕྲུག་ཕབ་དགོས་པ་མ་ཟད་།  ལས་ཁུངས་ཁག་གིས་བེད་སྤྱོད་བྱ་རྒྱུའི་འབྲུ་དངུལ་དགོས་རིགས་ཀྱང་བཀའ་ཤག་བརྒྱུད་ཞུ་དགོས་དང་།བཀའ་ཐམ་འཁོད་པའི་འཛིན་ལ་བརྟེན་ནས་ལེན་དགོས་།  དེ་བཞིན་རྒྱ་ཁྱབ་ལ་གཏོང་རྒྱུའི་བཀའ་རྒྱ་དང་ལམ་ཡིག་བཅས་ལའང་བཀའ་ཐམ་ཕབ་དགོས་པ་དང་།  ལས་དོན་ཆེ་རིགས་དང་འབྲིང་ཁའི་རིགས་འཆར་གཞི་བཟོས་ཏེ་ཏཱ་ལའི་བླ་མར་ཆོག་མཆན་ཞུ་དགོས་།  ད་དུང་རྒྱ་ཁྱབ་རྫོང་གཞིས་ཁག་ནས་གཞུང་སྒེར་དོན་གནད་སྙན་ཞུ་འབུལ་མཁན་ལ་ལན་འདོམས་དང་།  སྒེར་གྱི་གྱོད་དོན་སྙན་ཞུ་འབུལ་མཁན་ཞིབ་གཅོད་བསྐོས་ཐོག་ཐག་གཅོད་དཔྱད་མཚམས་ཁྲ་མ་སོགས་ལ་ཆོག་མཆན་དང་བཀའ་ཐམ་ཕབ་རྒྱུ་སོགས་ཀྱི་འགན་དབང་ཡང་སྤྱོད་པ་ཡིན་།  གཞན་ཡང་ས་མཚམས་དང་།  དམག་དོན་སོགས་གལ་ཆེའི་རིགས་དང་།  རྩེ་ཤོད་ལས་ཚན་ཆེ་ཁག་བསྐོ་གཞག་སོགས་ཀྱི་སྐབས་དེ་སྔ་ལྷ་སྡོད་ཨམ་བན་ལ་གོ་བསྡུར་ཐོག་ཏཱ་ལའི་བླ་མར་དགོངས་སྐོར་དང་འབྲེལ་གོང་མར་གསེར་སྙན་སྒྲོན་ཏེ་བཀའ་འཁྲོལ་དགོས་པ་བཅས་ཀྱི་སྲོལ་ཡོད་ཅིང་།  ས་མཚམས་དང་དམག་དོན་སོགས་གལ་ཆེའི་རིགས་དང་།  དེ་མིན་བྱེད་དཀའ་ཆེ་བའི་（དཔེར་ན།  ལུང་ཤར་དང་རྭ་སྒྲེང་གི་དོན་རྐྱེན་ལྟ་བུ་）ལས་དོན་བྱུང་སྐབས་སྤྱི་ཁྱབ་མཁན་པོ་དང་།  དྲུང་རྩིས་བརྒྱད་སོགས་སྐོང་ཚོགས་གྲོས་བསྡུར་གྱིས་ཐག་གཅོད་ཐུབ་ན་རབ་དང་།  དེས་ཀྱང་ཐག་གཅོད་མ་ཐུབ་པའི་རིགས་བོད་ལྗོངས་ཚོགས་འདུ་རྒྱས་འབྲིང་བསྡུས་གསུམ་སྐོང་ཚོགས་ཀྱིས་བསམ་རྣམས་ཏཱ་ལའི་བླ་མར་ཆོག་མཆན་ཞུས་ཏེ་ཐག་གཅོད་བྱེད་པ་དང་།  རྩེ་རྣམ་གན་བཀར་འཇུག་དང་ཇ་ཁྲལ་བཀར་འཇུག་སོགས་ཀྱི་སྐབས་སུ་ཡང་བཀའ་བློན་གྱིས་གཙོ་བོ་བྱས་ཏེ་འཇུག་འདོན་གྱི་སྙན་ཤོག་ཆེད་འགོད་ཀྱིས་ཏཱ་ལའི་བླ་མར་གོང་འབུལ་ཞུ་དགོས་པ་སོགས་ཀྱི་འགན་དབང་ཡང་ཡོད་པས་བཀའ་ཤག་འདི་ནི་དབང་ཆ་ཆེ་ཞིང་འགངས་ཆེ་བའི་སྤྱི་ཁྱབ་ལས་ཁུངས་ཤིག་ཡིན་པ་འདིའི་གོང་གསལ་འགན་དབང་ནི་བཀའ་བློན་བཞི་མཉམ་གྲོས་ཀྱིས་སྤྱོད་པ་ཡིན་།  བཀའ་བློན་བཞིའི་འོག་ཏུ་བཀའ་ཤག་སྟེང་ཤོད་གཉིས་ལས་སྟེང་ལ་མགྲོན་གསུམ་ལས་གྲུབ་པ་དང་།  ཤོད་ལ་དྲུང་འཁོར་གསུམ་ལས་བཀའ་ཤག་ཤོད་པ་ཞེས་པའི་དོན་གཅོད་ལས་ཁུངས་གཉིས་ཡོད་ཅིང་།  གཞན་ཡང་རྒྱ་བོད་ཡིག་རིགས་ཕབ་སྒྱུར་བྱེད་མཁན་ཡིག་སྒྱུར་གཅིག་དང་།  འབྲས་སྤུངས་སྤྱི་སོས་འཛུགས་གཏོང་བྱ་དགོས་པའི་བཀའ་ཤག་ཁང་གཉེར་ཟེར་བ་ཞིག་བཅས་ཀྱང་བཀའ་གི་ལས་དོན་མི་སྣའི་ཁོངས་སུ་གཏོགས་པ་ཡིན་།  དེ་མིན་བཀའ་བློན་བཞི་སོ་སོར་ཤོད་དྲུང་རེ་གཡོག་པོར་འཁྲིད་རྒྱུ་ཡོད་པར་འགག་པ་ཟེར།།

༼དུང་དཀར་ཚིག་མཛོད་ཆེན་མོ་༽ལས་བཏུས།
Category:དུང་དཀར་ཚིག་མཛོད་ཆེན་མོ་